|  |  |
| --- | --- |
| **Perifeerisen kanyylin laitto ja käsittely** **Desinfioi kädet** ja kerää tarvittavat välineet:     * käsihuuhde * tehdaspuhtaat suojakäsineet * mahdollisimman pieni käyttötarkoitukseen soveltuva turvakanyyli * 80 % denaturoitu alkoholi (esim. A12t) ja tehdaspuhtaat   taitokset tai käyttövalmiit alkoholitaitokset x 2  (koko väh. 5x5cm esim. ApoWIPE)   * puoliläpäisevä läpinäkyvä kalvo * staasi * 0,9 % käyttövalmis NaCl-ruisku * venttiilitulppa * tarvittaessa desinfioiva korkki * neulankeräysastia * tarvittaessa 3-tiehana/jatkoletku   **Kanyylin laitto** |  |

* **Desinfioi kädet** ja valmistele välineet puhtaalle tasolle.
* Etsi suoni, aseta staasi valmiiksi.
* **Desinfioi kädet** ja pue suojakäsineet.
* Desinfioi koko sidoksen alle jäävä alue alkoholitaitoksella yhdensuuntaisella vedolla pyyhkien. Toista sama uudella taitoksella. Anna alkoholin kuivua.

Jos joudut tunnustelemaan pistoaluetta, desinfioi aina uudelleen ennen kanylointia.

* Kanyloi suoni, löysää staasi, vedä neula kanyylista ja laita se neulankeräysastiaan.
* Yhdistä venttiilitulppa ja NaCl -ruisku kanyyliin ja testaa kanyylin toimivuus. Poista kanyyli, jos pistoalueelle kehittyy nestepahka tai sitä kirvelee.
* Kiinnitä kanyyli steriileillä tukiteipeillä ja läpinäkyvällä kalvolla, ettei se liiku suonessa. Aseta teipit suoraan iholle, että ne säilyvät puhtaina. Jätä pistokohta aina näkyviin.
* Huuhtele kanyyli pulsoivalla tekniikalla (huuhdo-tauko-huuhdo)
* Jos et aloita infuusiota, laita venttiilitulppaan desinfioiva korkki.
* Riisu suojakäsineet, **desinfioi kädet**.

Merkitse kalvon asettamispäivämäärä kalvoon.

Kirjaa kanyylin laitto ja poisto potilastietojärjestelmään, Eskossa Kliinisen tilannekuvan hoitovälinekarttaan.

Suositeltava paikka kanyylille on ei-dominoivan yläraajan kämmenselässä tai kyynärvarressa. Pistopaikkana tulee välttää taivealueita, tulehtunutta raajaa tai rikkinäistä ihoa.

Samalla kanyylillä ei saa pistää toista kertaa, vaan jokainen kanylointiyritys tehdään aina uudella steriilillä kanyylillä.

**Ensihoito- ja hätätilanteissa laitettu kanyyli tulee vaihtaa ensimmäisen hoitovuorokauden aikana.**

**Kanyylin käsittely**

* **Desinfioi kädet** **juuri ennen** kanyylin kantaosan, 3-tiehanojen tai injektioportin käsittelyä.
* Kun kanyylissa käytetään venttiilitulppaa ja desinfioivaa korkkia, kanyyli on heti käyttövalmis desinfioivan korkin poiston jälkeen (ei kuivumisaikaa), kunhan korkki on ollut paikallaan vähintään yhden minuutin ajan. Desinfioiva vaikutus säilyy 7 vrk, mikäli korkkia ei ole aukaistu.
* Ellei käytössä ole desinfioivaa korkkia, puhdista injektioportin/venttiilitulpan ulkopinta pyyhkimällä steriileillä alkoholiin kostutetuilla taitoksilla 15 s ajan (voit käyttää myös käyttövalmiita 80 % alkoholitaitoksia koko väh. 5x5 cm; esim. ApoWIPE) ja anna kuivua 5–10 s. Puhdista näkyvä erite ensin 0,9 % NaCl:an kostutetuilla steriileillä taitoksilla.
* Vaihda käytössä ollut desinfioiva korkki/steriili korkki aina uuteen.
* Katetri huuhdotaan aina ennen ja jälkeen lääkkeen annon 5–10 ml:lla lääkkeen kanssa yhteensopivalla infuusionesteellä. Huuhteluun käytetään pulsoivaa tekniikkaa (huuhdo-tauko-huuhdo). Keittosuolaliuoshuuhteluun suositellaan käytettävän käyttövalmiita 0,9 % NaCl-ruiskuja.

Lääkettä ei tulisi annostella kanyylissa kiinteästi olevasta lääkkeenantoventtiilistä, koska sen desinfioiminen ja huuhteleminen ei ole mahdollista.

**Kanyylin pistokohdan tarkkailu ja hoito**

* Arvioi kanyylin tarve päivittäin.
* Poista tarpeeton kanyyli, samoin tarpeettomat 3-tiehanat/jatkoletkut
* Tarkista ja tunnustele punktioalue **joka työvuorossa** desinfioiduin käsin kalvon päältä. Kiinnitä huomiota seuraaviin: kuumotus, punoitus, turvotus, kipu ja/tai eritys
* Vaihda kanyyli, jos on infektion merkkejä, se on liukunut ulospäin tai ei toimi kunnolla.
* Vaihda kalvo viikon välein ja lisäksi, jos se on irronnut, likaantunut tai kanyylin tyvellä on verta. Merkitse suojakalvoon sen asettamispäivämäärä.
* Puhdista verinen kanyylin tyvi ensin NaCl:an kostutetuilla steriileillä taitoksilla ja sen jälkeen desinfioi denaturoidulla alkoholilla sidosten alle jäävältä alueelta. Pyyhi pistokohta aina pistopaikasta poispäin.
* Käytä tehdaspuhtaita suojakäsineitä kalvon poistossa ja kanyylin juuren puhdistuksessa. Likaisten sidosten poiston jälkeen riisu likaiset suojakäsineet, desinfioi kädet ja pue uudet suojakäsineet.
* Kirjaa potilastietojärjestelmään havainnot ja tehdyt hoitotoimenpiteet, Eskossa Kliinisen tilannekuvan hoitovälinekarttaan.
* Suihkussa käynti ei vaadi kanyylin lisäsuojausta, jos kalvo on tiivis.